Тикъэралыгъо итхыбзакIэхэм яIоф зытетыр нэфэшъхьаф шъыпкъ. Революцием ыуж ары а бзэхэм тхыбзэр загъотыгъэр. Арышъ, ахэмэ шапхъэ ахэлъхьагъэным пае диалект лъапсэ хъущтым ежь-ежьырэу зыкъыхихыжьыфэ нэс уежэнэу уахътэ щыIагъэп. Лъэпкъ цIыкIухэм бзэ гъэпсынымкIэ агъотыгъэ фитыныгъэм охътэ кIэкIым къыкIоцI зэшIомыхыгъэ мыхъущт мыщ фэдэ пшъэрылъхэр къыгъэуцугъэх: графикэ лъапсэр къыхэхыгъэныр, орфографиемрэ терминологиемрэ яхабзэхэр гъэуцугъэнхэр, учебникхэмрэ IэпыIэгъу тхылъхэмрэ тхыгъэнхэр. А пстэур бгъэцэкIэнхэ плъэкIыщтгъагъэп диалект лъапсэр къэмыгъэнэфагъэу. Ащ пае зэкIэ диалектхэм яфонетикэ ыкIи грамматикэ нэшанэхэр зэгъэпшагъэхэу, литературабзэмкIэ анахь къекIурэ диалектым тетэу шапхъэхэр къыхахынхэ фэягъэ. Джары адыгабзэм итхыбзэрэ илитературабзэрэ зэпэчыжьэ дэдэ зыкIэмыхъугъэхэр.